ΓΡΑΠΤΗ ΕΡΩΤΗΣΗ E-1256/96 υποβολή: Umberto Bossi (ELDR) προς την Επιτροπή (24 Μαΐου 1996)

Θέμα: Γλώσσες μετάφρασης και σύνταξης των προγραμμάτων για τη διατήρηση της ευρωπαϊκής καλλιτεχνικής και πολιτιστικής κληρονομιάς

Η Ευρωπαϊκή Επιτροπή δημοσίευσε στην Επίσημη Εφημερίδα C67 της 5ης Μαρτίου 1996 σειρά προσκλήσεων υποβολής προτάσεων για δραστηριότητες συνεργασίας ή για δραστηριότητες σχετικά με τη διατήρηση της ευρωπαϊκής αρχιτεκτονικής κληρονομιάς ή σχετικά με την κινητικότητα των επαγγελματιών του τομέα διατήρησης της ευρωπαϊκής κληρονομιάς. Η λήξη της προθεσμίας για την υποβολή των υποψηφιοτήτων ορίστηκε μεταξύ 15ης Μαΐου και 15ης Ιουνίου 1996.

Τα έντυπα των αιτήσεων υποψηφιότητας ήταν ήδη διαθέσιμα σε ορισμένες κοινοτικές γλώσσες 10 μέρες αργότερα, ενώ για την ιταλική γλώσσα χρειάστηκαν 3 ολόκληρες εβδομάδες παρόλο που η λήξη της προθεσμίας για την υποβολή των αιτήσεων, δεόντως συμπληρωμένων, παρέμεινε αμετάβλητη.

Επιπλέον το τμήμα του εντύπου υποψηφιότητας που αναφέρεται στη συνοπτική περιγραφή του σχεδίου πρέπει να συμπληρωθεί (σύμφωνα με ό,τι ορίζεται στο σημείο 11 του αποσπάσματος της ΕΕ C67/Β και της ΕΕ 67/Α, στο σημείο 13 του αποσπάσματος της ΕΕ C67/ΑΕ, στο σημείο 16 της ΕΕ C67/Τ στο σημείο 10 της ΕΕ C67/Μ) στα γαλλικά ή αγγλικά.

Δεν θεωρεί η Επιτροπή ότι η σαφής καθυστέρηση στη δημοσίευση των εντύπων στα ιταλικά θέτει σε μειονεκτική θέση τους ενδιαφερόμενους που η εθνική τους γλώσσα είναι η ιταλική, δημιουργώντας εκ των πραγμάτων «αθέμιτο ανταγωνισμό» μεταξύ των διαφόρων κρατών μελών;

Δεν θεωρεί η Επιτροπή ότι επιβάλλεται, αν μη τι άλλο, η μετάθεση της προθεσμίας για την υποβολή υποψηφιοτήτων, δεδομένης της άνισης μεταχείρισης των διαφόρων κρατών μελών;

Αν οι εσφαλμένοι αυτοί χειρισμοί οφείλονται σε προβλήματα μετάφρασης, με ποιόν τρόπον και σε ποιούς χρόνους αντιμετωπίζει η Επιτροπή την επίλυση του προβλήματος;

Απάντηση του κ. Liikanen εξ ονόματος της Επιτροπής (2 Aυγούστου 1996)

Απαντώντας στην ερώτηση του αξιότιμου μέλους του Κοινοβουλίου, η Επιτροπή επιθυμεί να διατυπώσει τις ακόλουθες παρατηρήσεις:

i) οι προσκλήσεις για συμμετοχή όπως οι τέσσερις προσκλήσεις που δημοσιεύθηκαν στην Επίσημη Εφημερίδα (ΕΕ) C 67 της 5.3.1996 απευθύνονται τόσο στις εθνικές και περιφερειακές αρχές και στις αρχές τοπικής αυτοδιοίκησης, όσο και σε ιδιωτικά και δημόσια ιδρύματα, σε μικρομεσαίες επιχειρήσεις, σε ενώσεις και σε ιδιώτες. Η Επιτροπή ως εκ τούτου επιδιώκει ιδιαιτέρως την τήρηση της αρχής των ίσων ευκαιριών για όλες αυτές τις διαφορετικές κατηγορίες υποψηφίων.

ii) η Επιτροπή επισημαίνει ότι για τρεις από τις τέσσερις προσκλήσεις συμμετοχής που δημοσιεύθηκαν στην ΕΕ της 5.3.1996, ο τρόπος που επελέγη για την κατάθεση των υποψηφιοτήτων ανταποκρίνεται στον τρόπο που έχει αποφασιστεί για την πλειονότητα των προσκλήσεων του είδους αυτού, δηλαδή οι υποψηφιότητες πρέπει να υποβληθούν μέσω τυποποιημένων εντύπων τα οποία διατίθενται στα γραφεία της Επιτροπής, και αποκλειστικά βάσει των στόχων και κριτηρίων που διευκρινίζονται επί τούτου στην Επίσημη Εφημερίδα. Οι στόχοι και τα κριτήρια είναι ως εκ τούτου προσιτά σε όλες τις επίσημες γλώσσες της Κοινότητας.

iii) για τη μία από αυτές τις τέσσερις προσκλήσεις για συμμετοχή υπήρξε μια ακόμη τυπική απαίτηση, δηλαδή η «κατάρτιση του φακέλου υποψηφιότητας» να πραγματοποιηθεί «σύμφωνα με τα κριτήρια που αναφέρονται στο τεχνικό δελτίο το οποίο συνοδεύει το έντυπο συμμετοχής».

iv) η Επιτροπή θεωρεί ότι σε μια τέτοια περίπτωση το τεχνικό δελτίο θα πρέπει να διατίθεται ταυτοχρόνως σε όλες τις κοινοτικές γλώσσες ώστε οι υποψήφιοι όλων των κρατών μελών να είναι σε θέση να αντιμετωπιστούν υπό ίσους αυστηρά όρους. Λυπάται για το γεγονός ότι η απαίτηση αυτή δεν τηρήθηκε απολύτως στη συγκεκριμένη περίπτωση, εξαιτίας της καθυστερημένης δημοσίευσης των εντύπων σε ορισμένες γλώσσες.

v) η Επιτροπή εντούτοις επιθυμεί να υπογραμμίσει ότι το γεγονός αυτό θα ληφθεί πλήρως υπόψη κατά τη μελέτη των αντίστοιχων φακέλων. Δεν θα ληφθούν καθόλου υπόψη οι ελλείψεις που αφορούν την επίσημη υποβολή των φακέλων εκ μέρους των υποψηφίων που δεν διέθεταν τεχνικά δελτία στη γλώσσα τους και που υπέβαλαν τον φάκελο εμπρόθεσμα. Ενδεχομένως η Επιτροπή θα έλθει σε επαφή με τους ενδιαφερομένους ώστε ο φάκελός τους να καταρτισθεί εκ νέου με τη δέουσα μορφή και να είναι σε θέση να συγκριθεί με τους φακέλους που υποβλήθηκαν από το σύνολο των υποψηφίων.

vi) Από το άρθρο 2 του κανονισμού υπ' αριθ. 1 περί του καθορισμού του γλωσσικού καθεστώτος των Κοινοτήτων προκύπτει ότι οι υποψήφιοι μπορούν να υποβάλλουν το φάκελό τους στη γλώσσα που οι ίδιοι θα επιλέξουν, μεταξύ των επίσημων γλωσσών της Κοινότητας.